
Játékosítás mint alternatív technológia bevezetése a HR-ben

Globalizálódó világunk, a munkavállalók változó igényei, a technológiai fejlődés, a pandémia okozta átrendeződés, komoly kihívásokkal szembesíti a szervezeteket, melyek megoldásában egyre fontosabb szerepet kapnak a HR szakemberek. A tehetségekért folytatott küzdelemben felértékelődni látszik a kreatív, innovatív eszközök alkalmazása, melyekkel a szervezet jelentősen megnövelheti versenyképességét. Igazán hatékony, a trendeknek megfelelő eszközt azonban nem könnyű találni vagy megalkotni. Egyik lehetséges megoldásként a HR a játékosítás eszközét mutatja fel.
Kutatási kérdésként fogalmaztam meg, hogy Magyarországon milyen mértékű a nyitottság a gamifikáció bevezetésére? Mely területeken látják a szakemberek indokoltnak a játékosítás alkalmazását? Létrehozható-e egy olyan kreatív gamifikációs eszköz, mely több szervezetnek képes egy időben segítséget nyújtani a fent említett kihívások hatékony megoldásában úgy, hogy mindeközben a munkavállalók számára is hasznos segítségnek bizonyulhat a számukra ideális szervezet, illetve pozíció megtalálásában?
A szakirodalom feldolgozás mellett primer kutatási módszerként a háromszögelés elvét követve az esettanulmányt, a vezetői interjút, illetve a diszkrét választási kísérletre alapozott kérdőívet alkalmaztam.
Az esettanulmány eredménye alapján az onboarding folyamatban a képzés, fejlesztés részeként alkalmazott játékosítás, hatékonyan növeli a munkavállaló érdeklődését, illetve a számos új információ megértését. A vezetői interjúk tapasztalatai szerint nagyfokú nyitottság jellemző egy játékosított HR eszköz esetleges kipróbálására, illetve bevezetésére. A kérdőív válaszadóinak (n=205) több, mint 80%-a próbálna ki szívesen gamifikált eszközt a toborzási-kiválasztási folyamat részeként. A diszkrét választás döntési helyzeteire adott eredmények alapján a hasznosság a legfontosabb motiváló erő az álláskeresés hogyanjának meghatározásában. A különböző alternatívák esetén – módszerre való tekintet nélkül – az időben, illetve anyagi ráfordításban legkisebb invesztícióval járó lehetőség felé hajlik a válaszadók jelentős többsége.
A primer és szekunder kutatási eredmények alapján összességében megállapítható, hogy a gamifikáció hazai alkalmazásában rejlő lehetőség jelentősnek mutatkozik. Javaslatként megfogalmazható, hogy jó gyakorlatok bemutatásával a játékosítás népszerűsíthető, mely innovatív megoldást jelenthet a fent említett kihívásokra, így játszi könnyedséggel valósulhat meg a HR egyik alapvető célkitűzése, a kongruencia.



